b'\n_START_ARTICLE_\nLietuvos nacionalinio operos ir baleto teatro choras\n_START_PARAGRAPH_\nLietuvos nacionalinio operos ir baleto teatro choras\xc2\xa0\xe2\x80\x93 profesionalus Lietuvos choras, veikiantis nuo 1920\xc2\xa0m.\n_START_SECTION_\nIstorija\n_START_PARAGRAPH_\nLietuvos operos ir baleto teatro choras savo gyvavim\xc4\x85 prad\xc4\x97jo kartu su \xc5\xa1iuo teatru\xc2\xa0\xe2\x80\x93 1920\xc2\xa0m. Kaune, Operos vaidyklos pirmuoju spektakliu Giuseppe Verdi \xe2\x80\x9eTraviata\xe2\x80\x9c, ir tapo pirmuoju profesionaliu choru Lietuvoje. Pirmuoju Lietuvos operos choro vadovu buvo Julius \xc5\xa0tarka. \xc5\xa0iuo metu Lietuvos nacionalinio operos ir baleto teatro operos chore dainuoja 81 dainininkas (43 moter\xc5\xb3 ir 38 vyr\xc5\xb3 balsai). Choras dalyvauja visuose oper\xc5\xb3 pastatymuose, jo repertuare apie 80 operos partit\xc5\xabr\xc5\xb3: Modesto Musorgskio \xe2\x80\x9eBorisas Godunovas\xe2\x80\x9c, Giuseppe Verdi \xe2\x80\x9eKauki\xc5\xb3 balius\xe2\x80\x9c, \xe2\x80\x9eAida\xe2\x80\x9c, \xe2\x80\x9eDon Karlas\xe2\x80\x9c, \xe2\x80\x9eErnani\xe2\x80\x9c, \xe2\x80\x9eOtelas\xe2\x80\x9c, Georges Bizet \xe2\x80\x9eKarmen\xe2\x80\x9c, Vytauto Klovos \xe2\x80\x9ePil\xc4\x97nai\xe2\x80\x9c, Richard\xe2\x80\x99o Wagner\xe2\x80\x99io \xe2\x80\x9eSkrajojantis Olandas\xe2\x80\x9c, \xe2\x80\x9eLohengrinas\xe2\x80\x9c, Giacomo Puccini \xe2\x80\x9eTurandot\xe2\x80\x9c, \xe2\x80\x9eBohema\xe2\x80\x9c, ir daugelis kit\xc5\xb3. Operos choras yra paruo\xc5\xa1\xc4\x99s 18 simfoninio\xc2\xa0\xe2\x80\x93 vokalinio \xc5\xbeanro veikal\xc5\xb3, j\xc5\xb3 tarpe W. A. Mozart Requiem, Giuseppe Verdi Requiem, Antonin\xe2\x80\x99o Dvorak\xe2\x80\x99o Requiem (pirmasis atlikimas Lietuvoje), Giacomo Puccini Messa di Gloria, Johann Sebastian Bach Pasija pagal Mork\xc5\xb3 (pirmasis atlikimas Lietuvoje), Franz Schubert Stabat Mater, Sergejaus Rachmaninovo Nakties vigilija (pirmasis atlikimas Lietuvoje), Ludwig van Beethoven Missa solemnis, Hector Berlioz \xe2\x80\x9eFausto pasmerkimas\xe2\x80\x9c, Requiem ir kt. Operos choras dalyvavo Joseph\xe2\x80\x99o Haydn\xe2\x80\x99o\xc2\xa0\xe2\x80\x93 F.Schubert\xe2\x80\x99o festivalyje, bendrame \xc4\x8cikagos lietuvi\xc5\xb3 operos ir LNOBT Amilcare Ponchielli operos \xe2\x80\x9eLietuviai\xe2\x80\x9c pastatyme. Dainuoja ir balet\xc5\xb3 pastatymuose: \xe2\x80\x9eBarbora Radvilait\xc4\x97\xe2\x80\x9c, Maurice Ravel \xe2\x80\x9eDafnis ir Chloja\xe2\x80\x9c, Mikio Theodoraki\xe2\x80\x99o \xe2\x80\x9eGraikas Zorba\xe2\x80\x9c, Felix Mendelssohn \xe2\x80\x9eVasarvid\xc5\xbeio nakties sapnas\xe2\x80\x9c, Carl Orff \xe2\x80\x9eCarmina burana\xe2\x80\x9c, Giedriaus Kuprevi\xc4\x8diaus \xe2\x80\x9e\xc4\x8ciurlionis\xe2\x80\x9c. LNOBT gastroli\xc5\xb3 metu \xc4\x8cikagoje ir Vokietijoje Operos choras sureng\xc4\x97 savaranki\xc5\xa1kus chorin\xc4\x97s muzikos koncertus. Min\xc4\x97tini choro koncertai Pa\xc5\xbeaislio vienuolyne bei Vilniuje Katedros aik\xc5\xa1t\xc4\x97je, koncertinis G.Verdi operos \xe2\x80\x9eNabucco\xe2\x80\x9c atlikimas, G. Puccini \xe2\x80\x9eTurandot\xe2\x80\x9c Trak\xc5\xb3 festivalyje, LNOBT 80-me\xc4\x8diui skirtas G. Verdi Requiem atlikimas, \xc4\xafra\xc5\xa1ytas \xc4\xaf kompaktin\xc4\x99 plok\xc5\xa1tel\xc4\x99, ir kt. Su LNOBT choras gastroliavo Vokietijoje, Nyderlanduose, JAV, Taivane, tarptautiniuose operos festivaliuose Suomijoje, Lenkijoje, Italijoje, Jungtin\xc4\x97je Karalyst\xc4\x97je, Lietuvoje\xc2\xa0\xe2\x80\x93 Trak\xc5\xb3, Pa\xc5\xbeaislio ir kituose festivaliuose. 2011\xc2\xa0m. LNOBT choras dalyvavo 25-ajame tarptautiniame Makao muzikos festivalyje Kinijoje, kur dalyvavo festivalio statomoje Carl Maria von Weber operoje \xe2\x80\x9eLaisvasis \xc5\xa1aulys\xe2\x80\x9c, Franz Liszt simfonijos \xe2\x80\x9eFaustas\xe2\x80\x9c atlikime su Makao simfoniniu orkestru, sureng\xc4\x97 atskir\xc4\x85 koncert\xc4\x85. 2012\xc2\xa0m. rugs\xc4\x97j\xc4\xaf LNOBT choras antr\xc4\x85 kart\xc4\x85 gastroliavo Kinijoje, Guangd\xc5\xbeou men\xc5\xb3 festivalyje, kur Guangd\xc5\xbeou operos teatre kartu su solistais Vytautu Juozapai\xc4\x8diu (\xc5\xa0arplesas), Laima Jonutyte (Suzuki), Ar\xc5\xabnu Malik\xc4\x97nu (Jamadoris), Rafailu Karpiu (Goras), Egidijumi Daskurd\xc5\xbeiu (Bonza) pristat\xc4\x97 vien\xc4\x85 gra\xc5\xbeiausi\xc5\xb3 LNOBT pastatym\xc5\xb3\xc2\xa0\xe2\x80\x93 G. Puccini oper\xc4\x85 \xe2\x80\x9eMadama Butterfly".'